P., Dei gratia Parisiensis episcopus, et B., Carnotensis decanus, et B., archidiaconus Parisiensis, omnibus presentes litteras inspecturis, salutem in Domino. Notum facimus quod, cum contentio verteretur coram nobis, autoritate apostolica judicibus delegatis, inter abbatem et conventum Sancti Benedicti Floriacensis, ex una parte, et magistrum Villelmum, presbyterum de Usseto, ex altera, super decimis novalium que erant in parochia de Usseto et super quadam decima que dicitur decima Sancti Petri, et super usagio quod petebat in nemore monachorum ad claudendum et ardendum, et super altera medietate candelarum que offeruntur in festo mortuorum, quam petebat, cum alteram habeat, in pace et sine contradictione tandem nobis mediantibus inter eos amicabilis intercessit compositio in hunc modum, quod dictus presbyter abbati et conventui omnes querelas remisit penitus et quittavit, et abbas et conventus Sancti Benedicti solvent annis singulis presbytero de Usseto duos modios frumenti et duos modios sigali, quos accipiet presbyter in eadem grangia in qua accipit mestivam suam et eodem tempore et eadem mensura; de celebratione quam denegabat presbyter monachis in capella de Curia de Marriniaco sic fiat sicut fieri consuevit. Ut igitur hujusmodi compositio perpetuis temporibus perseveret, has litteras conscribi fecimus et sigillorum nostrorum munimine roborari. Actum anno Domini millesimo ducentesimo quarto decimo, mense februario.